OBRAZLOŽITVENI MEMORANDUM

1. OZADJE PREDLOGA

Prvi pododstavek člena 17(2) Uredbe Sveta (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike[1] določa odstopanje za cono 12 navtičnih milj držav članic (teritorialne vode) od splošnega pravila enakega dostopa za ribiška plovila Unije do voda in virov Unije, določenih v členu 17(1) navedene uredbe, ki države članice pooblasti za omejitev dostopa nekaterih plovil v navedeni coni. Omejitve dostopa, ki so jih države članice vzpostavile na podlagi navedenega odstopanja, so zmanjšale ribolovni pritisk na biološko najbolj občutljivih območjih in prispevale h gospodarski stabilnosti malih priobalnih dejavnosti.

Odstopanje je vzpostavljeno od 1. januarja 2003 do 31. decembra 2012. Člen 6(2) predloga za novo uredbo za skupno ribiško politiko[2] določa nadaljevanje režima dostopa v vodah do 12 navtičnih milj določa . V primeru, da se reforma skupne ribiške politike ne zaključi do konca leta 2012, je treba podaljšati veljavnost režima dostopa v vodah do 12 navtičnih milj do začetka veljavnosti nove uredbe Evropskega parlamenta in Sveta o skupni ribiški politiki ter s tem zagotoviti, da se ribolovne dejavnosti lahko nadaljujejo brez prekinitve od 1. januarja 2013.

V skladu z drugim pododstavkom člena 17(2) Uredbe (ES) št. 2371/2002 je Komisija Evropskemu parlamentu in Svetu predložila Poročilo o ureditvi v zvezi z dostopom do virov znotraj con 12 navtičnih milj držav članic[3]. Poročilo navaja, da je režim dostopa zelo stabilen in da je od leta 2002 vedno zadovoljivo deloval.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Predlog zadeva časovno omejeno podaljšanje veljavnosti obstoječega režima dostopa, kakor ga trenutno določa člen 17(2) Uredbe (ES) št. 2371/2002. Podaljšanje režima dostopa do 31. decembra 2022 je vključeno v člen 6(2) predloga za novo uredbo o skupni ribiški politiki, na katero se nanaša analiza učinka [SEC(2011) 891]. Posvetovanje z zainteresiranimi stranmi in ocena učinka nista bila potrebna.

3. PRAVNI ELEMENTI PREDLOGA

· Povzetek predlaganih ukrepov

Namen glavnega ukrepa je izogniti se prekinitvi posebnega režima dostopa iz člena 17(2) Uredbe (ES) št. 2371/2002 v primeru, da predlog uredbe Evropskega parlamenta in Sveta o skupni ribiški politiki ne bi bil sprejet in ne bi začel veljati do 31. decembra 2012.

· Pravna podlaga

Člen 43(2) Pogodbe o delovanju Evropske unije.

· Načelo subsidiarnosti

Predlog je v izključni pristojnosti Unije.

· Načelo sorazmernosti

Ta predlog vključuje časovno omejeno podaljšanje veljavnosti ukrepa, ki že obstaja v Uredbi (ES) št. 2371/2002, zato načelo sorazmernosti ni vprašljivo.

· Izbira instrumenta

Predlagani instrument: uredba Evropskega parlamenta in Sveta.

Druga sredstva ne bi bila ustrezna iz naslednjega razloga: uredbo je treba spremeniti z uredbo.

4. PRORAČUNSKE POSLEDICE

Ta ukrep ne vključuje dodatnih izdatkov Unije.

2012/0143 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 43(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[4],

v skladu z rednim zakonodajnim postopkom,

ob upoštevanju naslednjega:

(1) Ribiška plovila Unije imajo enak dostop do voda in virov Unije, pri čemer se upoštevajo pravila skupne ribiške politike.

(2) Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike[5] določa odstopanje od pravila enakega dostopa, s čimer državam članicam dovoli, da omejijo ribolov nekaterim plovilom v vodah do 12 navtičnih milj od njihovih osnovnih črt.

(3) Komisija je 13. julija 2011 v skladu z Uredbo Sveta (ES) št. 2371/2002 Evropskemu parlamentu in Svetu predložila poročilo o ureditvi glede dostopa do ribolovnih virov znotraj cone 12 navtičnih milj[6], ki navaja ugotovitev, da je režim dostopa zelo stabilen in da je od leta 2002 vedno zadovoljivo deloval.

(4) Veljavna pravila, ki omejujejo dostop do virov v navedeni coni, so prispevala k ohranjevanju z omejevanjem ribolovnega napora v najobčutljivejšem delu voda Unije. Navedena pravila so prispevala tudi k ohranjanju tradicionalnih ribolovnih dejavnosti, od katerih je zelo odvisen socialni in gospodarski razvoj nekaterih obalnih skupnosti.

(5) Odstopanje je začelo veljati 1. januarja 2003 in preneha veljati 31. decembra 2012. Njegovo veljavnost bi bilo treba podaljšati do sprejetja nove uredbe Evropskega parlamenta in Sveta o skupni ribiški politiki[7].

(6) Uredbo (ES) št. 2371/2002 je zato treba ustrezno spremeniti.

SPREJELA NASLEDNJO UREDBO:

Člen 1

V členu 17(2) Uredbe (ES) št. 2371/2002 se prvi pododstavek nadomesti z naslednjim:

"2. Od 1. januarja 2013 do 31. decembra 2014 so države članice v vodah do 12 navtičnih milj od osnovnih črt, ki so pod njihovo suverenostjo ali jurisdikcijo, pooblaščene, da omejijo ribolov ribiškim plovilom, ki tradicionalno ribarijo v navedenih vodah iz pristanišč na sosednji obali, brez vpliva na režime, ki se uporabljajo za ribiška plovila Unije, ki plujejo pod zastavo drugih držav članic v okviru obstoječih sosedskih odnosov med državami članicami, in ureditve iz Priloge I, ki za vsako državo članico določa geografske cone znotraj obalnih pasov drugih držav članic, kjer se ribolovne dejavnosti opravljajo, in zadevne vrste.“

Člen 2

Ta uredba začne veljati sedmi dan po objavi v Uradnem listu Evropske unije.

Uporablja se od 1. januarja 2013.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 358, 31.12.2002, str. 59.

[2] COM(2011) 425.

[3] COM(2011) 418.

[4] UL C […], […], str. […].

[5] UL L 358, 31.12.2002, str. 59.

[6] COM(2011) 418.

[7] COM(2011) 425.